«Game of Thrones» lekket på nett
I 2012, 2013 og 2014 kunne «Game of Thrones» smykke seg med tittelen verdens mest piratkopierte TV-serie. Nå er fire episoder av seriens femte sesong lekket ulovlig på nett. Piratkopiene har nå spredd seg til flere nedlastingssider, til tross for at den offisielle premieren ikke er før mandag kl. 03.00. Onsdag 15. mars var det førpremiere på den femte sesongen i serien i Tower of London, hvor serieskaperne serverte små drypp av hva man kan vente seg For en uke siden fortalte Greg Spence, en av seriens produsenter, at han var bekymret for potensielle lekkasjer. – Skuespillerne reiser verden rundt, og sender filer hit og dit. Filene er vannmerket, og de som klipper må bekrefte at de har slettet filene skriftlig. Men fansen er desperate etter å få sett det, og det er bekymringsverdig, sa han til The Denver Post.I 2012 lå Norge på versting-toppen over ulovlige nedlastinger. Kristoffer Hivju, som spiller i serien, stilte seg kritisk til at Norge er så store på piratkopiering av serien han medvirker i. – Jeg synes det er flaut at verdens rikeste land er det landet i verden som oftest laster ned «Game of Thrones» ulovlig, sa han over da. Han mente det ikke var noen unnskyldning med betaltjenester som HBO og Netflix så lett tilgjengelig. – Det er klart at når man må vente ni måneder før man kan se favorittserien sin, så er det uutholdelig, men nå som HBO Nordic er lansert, finnes det ingen unnskyldning lenger, sa han. I går kunne ivrige, og betalende fans, oppleve første episode av den enormt populære fantasyseriens femte sesong på Colosseum kino i Oslo. Den første episoden er tilgjengelig på HBO Nordic natt til mandag 13. april.
De fire første episodene av suksess-serien «Game of Thrones» er lekket på nett før premieren.